b'\n_START_ARTICLE_\nJuolukka\n_START_SECTION_\nUlkon\xc3\xa4k\xc3\xb6\n_START_PARAGRAPH_\nJuolukka on varpu, joka voi kasvaa jopa metrin korkeaksi mutta tavallisemmin 30\xe2\x80\x9350 cm korkeaksi. Yleens\xc3\xa4 kasvusto on helposti huomattavissa muita kasveja korkeampana ja hankalakulkuisena rypp\xc3\xa4\xc3\xa4n\xc3\xa4. _NEWLINE_Juolukka ei nimest\xc3\xa4\xc3\xa4n huolimatta ole sekoitettavissa puolukkaan mutta mustikkaan kyll\xc3\xa4. Satunnainen marjastaja ei v\xc3\xa4ltt\xc3\xa4m\xc3\xa4tt\xc3\xa4 huomaa eroa mustikan ja juolukan v\xc3\xa4lill\xc3\xa4, ellei maista. Mustikasta juolukan erottaa vaaleampien versojen ja \xe2\x80\x9drikkin\xc3\xa4isemm\xc3\xa4n\xe2\x80\x9d p\xc3\xa4\xc3\xa4n perusteella, ja kun mustikka on ymp\xc3\xa4riins\xc3\xa4 tasainen, on juolukassa taas havaittavissa ristin muotoinen p\xc3\xa4\xc3\xa4ty. Juolukan varsi on vaalean puun v\xc3\xa4rinen ja puisempi mustikkaan verrattuna. Marjan mehu on v\xc3\xa4rit\xc3\xb6nt\xc3\xa4, kun se mustikalla taas on sinipunaista. Kukinto on valkoinen tai liev\xc3\xa4sti punertava, ruukkumainen.\n_START_SECTION_\nLevinneisyys\n_START_PARAGRAPH_\nJuolukka on yleinen kasvi koko pohjoisella pallonpuoliskolla tundralla ja lauhkean vy\xc3\xb6hykkeen pohjoisosassa, niin Euraasiassa kuin Pohjois-Amerikassa. Paikoin sen levinneisyysalue ulottuu etel\xc3\xa4mm\xc3\xa4skin varsinkin rannikoilla ja vuoristoissa. Juolukka kasvaa hyvin yleisen\xc3\xa4 koko Suomessa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nJuolukka ei ole myrkyllinen. Helpoiten juolukoita l\xc3\xb6ytyy kosteilta mets\xc3\xa4isilt\xc3\xa4 soilta eli r\xc3\xa4meilt\xc3\xa4. Kalliometsien pieniss\xc3\xa4 suopainanteissa kasvaa usein suuria juolukkayhdyskuntia. Kankaalla kasvaa usein runsaasti juolukkaa, mutta se marjoo kunnolla vain sateisina kesin\xc3\xa4._NEWLINE_Maultaan juolukka on mieto eik\xc3\xa4 ole mustikan veroinen siin\xc3\xa4 suhteessa. Satoisana lajina sit\xc3\xa4 kannattaa kuitenkin ker\xc3\xa4t\xc3\xa4 ja valmistaa tuoremehua survomalla marjat ja lis\xc3\xa4\xc3\xa4m\xc3\xa4ll\xc3\xa4 vett\xc3\xa4 ja sokeria. Tuore juoma ei s\xc3\xa4ily kauan. Mehumaijalla saa erinomaista mehua lis\xc3\xa4\xc3\xa4m\xc3\xa4ll\xc3\xa4 juolukan sekaan esimerkiksi mustikkaa, puolukkaa tai muita marjoja. Kaiken kaikkiaan juolukka on Suomen mets\xc3\xa4marjoista ehk\xc3\xa4 v\xc3\xa4hiten taloudellisesti k\xc3\xa4ytetty. Juolukan marja sis\xc3\xa4lt\xc3\xa4\xc3\xa4 runsaasti C-vitamiinia, jopa moninkertaisesti mustikkaan verrattuna.'